CELEX: 52015PC0494
Language: lt
Date: 2015-10-12
Title: Pasiūlymas TARYBOS ĮGYVENDINIMO SPRENDIMAS kuriuo leidžiama Jungtinei Karalystei taikyti specialiąją priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių

EUROPOS KOMISIJA
            Briuselis, 2015 10 12
            COM(2015) 494 final
            2015/0238(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo leidžiama Jungtinei Karalystei taikyti specialiąją priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Pasiūlymo pagrindas ir tikslai
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti nuo tos direktyvos nuostatų leidžiančias nukrypti specialias priemones, kad būtų supaprastinta PVM rinkimo procedūra arba užkirstas kelias tam tikrų formų mokesčių vengimui ar sukčiavimui.
               
               
                  Jungtinė Karalystė raštu, kurį Komisija užregistravo 2015 m. gegužės 22 d., paprašė leidimo toliau taikyti priemonę, kuria nukrypstama nuo PVM direktyvos 16 ir 168 straipsnių. Vadovaudamasi PVM direktyvos 395 straipsnio 2 dalimi, 2015 m. birželio 5 d. Komisija raštu informavo kitas valstybes nares apie Jungtinės Karalystės prašymą. 2015 m. birželio 8 d. raštu Komisija pranešė Jungtinei Karalystei, kad turi visą informaciją, kuri, Komisijos nuomone, yra būtina prašymui įvertinti.
               
            
            
               Bendrosios aplinkybės
            
            
               PVM direktyvos 168 ir 168a straipsniuose nustatyta, kad apmokestinamasis asmuo turi teisę į PVM, mokėtino už apmokestinamiesiems sandoriams įsigytas prekes ir paslaugas, atskaitą. Tos direktyvos 26 straipsnio 1 dalies a punkte reikalaujama prekių, kurios yra įmonės turto dalis, naudojimą asmeninėms reikmėms laikyti paslaugų teikimu už atlygį, jeigu PVM už šias prekes gali būti įtrauktas į PVM atskaitą. Pagal šią sistemą galima susigrąžinti iš pradžių atskaitytą PVM, susijusį su naudojimu asmeninėms reikmėms.
            
            
               Tarnybinių automobilių, iš dalies naudojamų asmeniniais tikslais (ne verslo reikmėms), atveju pagal pirmiau minėtas taisykles apskaičiuoti ir apmokestinti asmeninį naudojimą dažnai yra sudėtinga.
            
            
               Todėl, remdamasi 1986 m. liepos 21 d. Tarybos sprendimu 86/356/EEB, leidžiančiu Jungtinei Karalystei taikyti vienodo tarifo priemones neatskaitomam PVM, taikomam tarnybiniams automobiliams skirtų degalų įsigijimo išlaidoms
                  1
               , atsižvelgiant į variklio galingumą ir automobilio degalų rūšį, Jungtinė Karalystė naudojo specialią vienodo tarifo mokesčių schemą asmeniniam naudojimui apmokestinti.
            
            
               Tokia leidžianti nukrypti nuostata buvo panaikinta ir pakeista 2006 m. rugsėjo 25 d. Tarybos sprendimu 2006/659/EB, leidžiančiu Jungtinei Karalystei taikyti specialią priemonę, nukrypstančią nuo Direktyvos 77/388/EEB dėl valstybių narių apyvartos mokesčių įstatymų derinimo 5 straipsnio 6 dalies ir 11 straipsnio A skirsnio 1 dalies b punkto
                  2
               , nustatant vienodo tarifo apmokestinimą už tarnybinio automobilio naudojimą asmeniniais tikslais remiantis automobilio išmetamo CO2 kiekiu. Ši schema grindžiama tuo, kad yra tiesioginis ryšys tarp išmetamų teršalų ir sunaudotų degalų kiekio, nes didesnis išmetamų teršalų kiekis susijęs su didesniu degalų suvartojimu. Remiantis tokiu išmetamųjų teršalų kiekiu, apskaičiuojamas vieno kilometro atstumui nuvažiuoti sunaudojamas degalų kiekis, kuris tuomet derinamas su vidutiniu asmeniniais tikslais nuvažiuojamu atstumu, nustatomu remiantis tiesioginių mokesčių duomenimis ir mažmenine degalų kaina. Taip apskaičiuojamas asmeninio naudojimo mokestis, kuris atitinka PVM sumą už transporto priemonės naudojimą asmeniniams tikslams. Šis mokestis kartą per metus persvarstomas, kad būtų atsižvelgta į degalų kainos pokyčius.
            
            
               Jungtinės Karalystės teigimu, ši sistema pasirodė esanti tiksli ir padėjo iš esmės supaprastinti procedūras tiek įmonėms, tiek mokesčių administratoriui. Atsižvelgiant į tai, reikėtų pažymėti, kad ši sistema nėra privaloma apmokestinamiesiems asmenims – jie gali nuspręsti naudotis įprastomis taisyklėmis. Vis dėlto manoma, kad tokia supaprastinta procedūra taikoma maždaug 230 000 transporto priemonių.
            
            
               Tuo remdamasi Jungtinė Karalystė paprašė pratęsti nukrypti leidžiančios nuostatos taikymą.
            
            
               Minėtas sprendimas, kurio galiojimas baigsis 2015 m. gruodžio 31 d., buvo priimtas remiantis vadinamąja 1977 m. gegužės 17 d. Šeštąja Tarybos direktyva 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas
                  3
               , kuri be esminių turinio pakeitimų buvo pakeista PVM direktyva, kuri ir yra šio sprendimo pagrindas.
            
            
               Prie bet kokio prašymo pratęsti terminą po 2018 m. gruodžio 31 d. turėtų būti pridedama ataskaita apie sistemos veikimą.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju)
            
            
               Atsižvelgiant į PVM direktyvos, kuria grindžiamas pasiūlymas, nuostatas, pasiūlymas priklauso išimtinei Sąjungos kompetencijai. Todėl subsidiarumo principas netaikomas.
            
         
         
            
               •Proporcingumas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir juo nenustatoma prievolė.
               
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – PVM surinkimo procedūros supaprastinimui. Ji neviršija to, kas yra būtina siekiant supaprastinti PVM surinkimą konkrečiame sektoriuje.
               
               
                  Apmokestinamiesiems asmenims sistema liktų neprivaloma.
               
            
            
               •Priemonės pasirinkimas
            
            
               
                  Pagal PVM direktyvos 395 straipsnį nukrypti nuo įprastinių PVM taisyklių galima tik Komisijos pasiūlymu vieningai leidus Tarybai. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotaisiais subjektais
            
            
               
                  Šis pasiūlymas yra pagrįstas Jungtinės Karalystės pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Šiuo sprendimo pasiūlymu siekiama supaprastinti PVM surinkimą, susijusį su tarnybiniais automobiliais, kurie iš dalies naudojami ne verslo reikmėms, todėl jis gali turėti teigiamą poveikį.
               
               
                  Šia sistema nusprendusiems pasinaudoti apmokestinamiesiems asmenims sumažėtų administracinė našta ir reikalavimų laikymosi sąnaudos; nebereikėtų PVM tikslais tvarkyti išsamios kiekvieno įmonės automobilio nuvažiuoto kilometražo apskaitos. Laikantis tokių duomenų saugojimo reikalavimų gali būti sugaištama daug laiko ir dėl palyginti mažų mokesčių gali susidaryti didelė administracinė našta Taikant supaprastinimo metodą taip pat sumažėja našta mokesčių administratoriams, kuriems kitu atveju tektų audituoti daug atskirų atvejų.
               
            
            
               Vis dėlto dėl siauros leidžiančios nukrypti nuostatos taikymo srities ir riboto taikymo laikotarpio poveikis bet kuriuo atveju bus nedidelis. 
            
            
               4.POVEIKIS BIUDŽETUI
            
            
               
                  Pasiūlymas neturės neigiamo poveikio ES biudžetui.
               
            
            
               5.KITI ELEMENTAI
            
            
               
                  Pasiūlyme numatyta laikino galiojimo sąlyga; automatinis terminas – 2018 m. gruodžio 31 d.
               
            
            
               2015/0238 (NLE)
            
         
         
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo leidžiama Jungtinei Karalystei taikyti specialiąją priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  4
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos sprendimu 2006/659/EB
                  5
                Jungtinei Karalystei buvo leista taikyti specialias supaprastinimo priemones, siekiant vienodo tarifo pagrindu nustatyti neatskaitomo pridėtinės vertės mokesčio (PVM) dalį, susijusią su tarnybinių automobilių, kurie naudojami ne vien tik verslo tikslais, degalų įsigijimo išlaidomis. Ši apmokestinamiesiems asmenims neprivaloma sistema grindžiama automobilio išskiriamu anglies dvideginio (CO2) kiekiu, kadangi anglies dvideginio išskyrimas yra proporcingai susijęs su degalų naudojimu, taigi su degalų įsigijimo išlaidomis;
            
            
               (2)Jungtinė Karalystė raštu, kurį Komisija užregistravo 2015 m. gegužės 22 d., paprašė leidimo aptariamą priemonę taikyti toliau;
            
            
               (3)2015 m. birželio 5 d. raštu Komisija informavo kitas valstybes nares apie Jungtinės Karalystės pateiktą prašymą. 2015 m. birželio 8 d. raštu Komisija pranešė Jungtinei Karalystei, kad turi visą prašymui apsvarstyti būtiną informaciją;
            
            
               (4)Jungtinė Karalystė teigia, kad taikant šią tvarką  PVM, susijusio su tarnybiniams automobiliams skirtų degalų išlaidomis, surinkimo procedūra tiek apmokestinamiems asmenims, tiek mokesčių administratoriui iš tiesų supaprastėjo. Todėl Jungtinei Karalystei turėtų būti leidžiama taikyti priemonę iki 2018 m. gruodžio 31 d.;
            
            
               (5)jeigu Jungtinė Karalystė manytų, kad priemonės taikymą būtina pratęsti po 2018 m., ji Komisijai turėtų pateikti ataskaitą kartu su pratęsimo prašymu ne vėliau kaip 2018 m. kovo 31 d.;
            
            
               (6)nukrypti leidžianti priemonė neturės neigiamo poveikio Sąjungos nuosaviems ištekliams, kuriuos sudaro surenkamas PVM,
            
            
               PRIĖMĖ ŠĮ SPRENDIMĄ 
            
            
               1 straipsnis
            
            
               Nukrypstant nuo Direktyvos 2006/112/EB 26 straipsnio 1 dalies a punkto ir 168 bei 168a straipsnių, Jungtinei Karalystei leidžiama nuo 2016 m. sausio 1 d. iki 2018 m. gruodžio 31 d. nustatyti vienodo tarifo pagrindu pridėtinės vertės mokesčio dalį, susijusią su asmeniniais tikslais naudojant tarnybinius automobilius sunaudojamų degalų įsigijimo išlaidomis.
            
            
               2 straipsnis
            
            
               1 straipsnyje minima mokesčio dalis išreiškiama fiksuotomis sumomis, nustatytomis remiantis tam tikros rūšies automobilių išmetamu CO2 kiekiu, kuris atspindi degalų sunaudojimą. Jungtinė Karalystė, atsižvelgdama į vidutinės degalų kainos pasikeitimus, šias fiksuotas sumas kasmet patikslina.
            
            
               3 straipsnis
            
         
         
            
               Remiantis šiuo sprendimu nustatyta sistema apmokestinamiesiems asmenims nėra privaloma.
            
            
               4 straipsnis
            
            
               Bet koks prašymas leisti toliau taikyti šiame sprendime numatytą specialiąją priemonę Komisijai pateikiamas kartu su ataskaita, į kurią įtraukiama šios priemonės taikymo apžvalga, ne vėliau kaip 2018 m. kovo 31 d.
            
            
               5 straipsnis
            
            
               Šis sprendimas skirtas Jungtinei Didžiosios Britanijos ir Šiaurės Airijos Karalystei.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 212, 1986 8 2, p. 35.
               
               
                  
                     (2)
                  OL L 272, 2006 10 3, p. 15.
               
               
                  
                     (3)
                  OL L 145, 1977 6 13, p. 1.
               
               
                  
                     (4)
                  
                  
                     OL L 347, 2006 12 11, p. 1
                  
                  .
               
               
                  
                     (5)
                  2006 m. rugsėjo 25 d. Tarybos sprendimas 2006/659/EB, leidžiantis Jungtinei Karalystei taikyti specialią priemonę, nukrypstančią nuo Direktyvos 77/388/EEB dėl valstybių narių apyvartos mokesčių įstatymų derinimo 5 straipsnio 6 dalies ir 11 straipsnio A skirsnio 1 dalies b punkto (OL L 272, 2006 10 3, p. 15).